b'\n_START_ARTICLE_\nCankarjev dom\n_START_SECTION_\nArhitektura\n_START_PARAGRAPH_\nCankarjev dom (1983) - najve\xc4\x8dji slovenski kulturni in kongresni center - je zadnja stavba, ki je bila zgrajena na Trgu republike in eno najpomembnej\xc5\xa1ih del Edvarda Ravnikarja. Arhitekt je stavbo zaradi obse\xc5\xbenega programa z razli\xc4\x8dno velikimi gledali\xc5\xa1kimi, koncertnimi, kino- in kongresnimi dvoranami delno vkopal v teren. Tako se mu je posre\xc4\x8dilo ohraniti prvotno kompozicijo in razmerja Trga revolucije, kot ga je na\xc4\x8drtoval v nate\xc4\x8dajni zasnovi leta 1960. Ve\xc4\x8dina dvoran je zato pod zemljo. Sosledje preddverij pred dvoranami v razli\xc4\x8dnih eta\xc5\xbeah povezuje Cankarjev dom z nivoji Trga republike in okoli\xc5\xa1kimi ulicami. Velika sprejemna dvorana v pritli\xc4\x8dju - preddverje najve\xc4\x8dje Gallusove dvorane - povezuje Trg republike in Pre\xc5\xa1ernovo cesto, preddverje v prvi kletni eta\xc5\xbei pa zgradbo s pasa\xc5\xbeo Maximarketa._NEWLINE_Stavbno telo je oblikovano razgibano, slede\xc4\x8d prostorski organizaciji notranjosti. Enotni fasadni ovoj iz belih plo\xc5\xa1\xc4\x8d carrarskega marmorja daje stavbi umirjen in homogen videz. Poznavalci arhitekture pogosto najdejo \xc5\xa1tevilne podobnosti med Ravnikarjevim Cankarjevim domom in primerljivim kulturno-kongresnim sredi\xc5\xa1\xc4\x8dem Finlandia v Helsinkih, ki ga je zasnoval najslavnej\xc5\xa1i finski arhitekt Alvar Aalto._NEWLINE_Od 4. junija do 8. septembra 2011 je potekala prenovitev prvega preddverja, pri \xc4\x8demer so povi\xc5\xa1ali vi\xc5\xa1ino stropa, zamenjali tapisom z bambusovim parketom ter prenovili lu\xc4\x8dno razsvetljavo; prenova je bila dele\xc5\xbena kritike Dru\xc5\xa1tva arhitektov Ljubljana, Zveze dru\xc5\xa1tev arhitektov Slovenije, Zbornice za arhitekturo in prostor Slovenije, Muzeja za arhitekturo in oblikovanje, galerije Dessa in zavoda Trajekt zaradi posega v arhitekturno podobo prostora.'